Bānūžu ezers
Bānūžu ezers ir caurteces ezers Cēsu novada Taurenes pagastā, lielākais Lodes—Taurenes ezeru grupā. Ezers avotains, dibens grantains, akmeņains, vietām lieli akmeņi. Krasti lēzeni, vietām stāvi. Cauri tek Meļļupe uz Ilzes ezeru un tālāk uz Gauju. Gar ziemeļu krastu iet autoceļš Bānūži—Lodes muiža. Ezera ziemeļrietumu krastā Bānūžu Velnakmens, puskilometru uz rietumiem — Bānūžu pilskalns. Dienvidrietumos — Jāņkalns (227 m). Makrofīti: niedres, kosas, grīšļi, glīvenes, ūdensrozes, lēpes, elodejas. Regulāra ūdens ziedēšana. Mīt līdaka, asaris, plaudis, vēdzele, rauda, līnis, karūsa.